Rusia a lansat noi bombardamente masive în apropierea României. Zeci de rachete au lovit sâmbătă noapte portul Ismail, dar și zone din Odesa și Sevastopol.
ISU Tulcea a emis, noaptea trecută, un mesaj RO-Alert pentru localitățile din zona de nord a județului, prin care a informat populația că "există riscul de cădere a unor obiecte din spațiul aerian".
"În cursul nopții trecute a fost înregistrat un apel la numărul unic de urgență 112 prin care apelantul a solicitat informații în urma primirii mesajului RO-Alert.
Nu au fost apeluri care să semnaleze căderea unor obiecte în apropierea locuințelor ori a zonelor populate", a arătat ISU Tulcea.
Mesajele RO-Alert au drept scop informarea populației cu privire la modul de comportare în asemenea situații, recomandarea de păstrare a calmului și măsuri de autoprotecție, a mai arătat sursa citată.